তেজবাহাদুর যাদব। বিএসএফ জওয়ান তেজবাহাদুরের একটি ভিডিও পোস্টেই দেশজুড়ে শোরগোল পড়ে গিয়েছিল। বিএসএফ-এ জওয়ানদের দেওয়া খাবারের নিম্নমান নিয়ে সোশ্যাল মিডিয়ায় সরব হয়েছিলেন বিএসএফ জওয়ান তেজবাহাদুর যাদব। প্রথমে অভিযোগ মিথ্যা বলা দাবি করা হলেও পরে তদন্ত শুরু হয়। যার জেরে বিএসএফ-এর ২৯ নং ব্যাটেলিয়নের কম্যান্ডান্ট পি কুমার এবং তাঁর সেকেন্ড-ইন-কম্যান্ডকে ত্রিপুরায় বদলি করে দেওয়া হয়।
আরও পড়ুন
জিতে গেলেন ‘মাতাল’ তেজ বাহাদুর? ভিডিও পোস্টের জেরে ব্যবস্থা নিল বিএসএফ
বিএসএফ-এর কুখাদ্য নিয়ে প্রশ্ন তুলতেই বদলি! কী কাজ দেওয়া হল তেজবাহাদুরকে?
এ বার মারাত্মক অভিযোগ তুলল সেই তেজবাহাদুর যাদবের পরিবার। অভিযোগ, তেজবাহাদুরের সঙ্গে কোনও যোগাযোগই করতে পারছেন না তাঁরা। টেলিফোনে যোগাযোগ তো করাই যাচ্ছে না, দু-দুটো চিঠি পাঠিয়েও কোনও জবাব পাওয়া যায়নি ওই জওয়ানের। ইতিমধ্যেই এই অভিযোগ জানিয়ে দিল্লি হাই কোর্টে ‘হেবিয়াস করপাস’ মামলা করেছে তেজবাহাদুরের পরিবার। এই মামলায় অভিযুক্ত ব্যক্তিকে গ্রেফতার করে আদালতে পেশ করার আবেদন করা হয়। তেজবাহাদুরের পরিবারের পক্ষে সংবাদসংস্থাকে জানানো হয়েছে, তাঁরা বিএসএফ-এর ডিজিকে নোটিশ পাঠাবেন।
গত মাসে তেজবাহাদুর একটি ভিডিও পোস্ট করে দাবি করেন, বিএসএফ জওয়ানদের অত্যন্ত খারাপ খাবার দেওয়া হয়। এর পরে প্রধানমন্ত্রীর দফতর থেকেও এই দাবির সত্যতা জানতে চাওয়া হয়। এখন সেই জওয়ানকে বন্দি করে রাখার মতো অভিযোগও তুলেছে পরিবার। তেজবাহাদুরের স্ত্রী শর্মিলা সংবাদসংস্থাকে জানিয়েছেন, ওই জওয়ান কোনও ভাবে একটি ফোন করেছিলেন। অন্য কারও ফোন থেকে তেজবাহাদুর জানান, তাঁকে গ্রেফতার করে রাখা হয়েছে, এবং তাঁর উপরে মানসিক নির্যাতন চালানো হচ্ছে। শর্মিলা আরও জানিয়েছেন যে, গত ৩১ জানুয়ারি তেজবাহাদুরের বাড়িতে আসার কথা ছিল। কিন্তু তিনি আসেননি। পরে ফোনে জানান যে, তাঁকে প্রথমে অবসর নিতে বলা হয়, কিন্তু এক ঘণ্টার মধ্যেই তা বাতিল করে তাঁকে গ্রেফতার করা হয়। সংবাদসংস্থা এএনআই অবশ্য জানিয়েছে, তেজবাহাদুরকে গ্রেফতারের দাবি সঠিক নয়। তদন্তে তাঁকে দোষী সাব্যস্ত করা হয়েছে, এবং তাঁর বিরুদ্ধে শাস্তিমূলক ব্যবস্থা নেওয়ার নির্দেশও দেওয়া হয়েছে, কিন্তু তা এখনও কার্যকর হয়নি।